วงเงินสินเชื่อช่วยเหยื่อน้ำท่วมเหลือ4หมื่นล.
ธปท.แจงวงเงินสินเชื่อซอฟท์โลนช่วยผู้ประสบภัยน้ำท่วมยังเหลืออีก 4 หมื่นล้านบาท พร้อมจะจัดสรรอีกครั้งในเดือนก.ค.ปีนี้
23 ก.ค. 2555

ธปท.แจงวงเงินสินเชื่อซอฟท์โลนช่วยผู้ประสบภัยน้ำท่วมยังเหลืออีก 4 หมื่นล้านบาท พร้อมจะจัดสรรอีกครั้งในเดือนก.ค.ปีนี้ 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ขณะนี้วงเงินสินเชื่อดอกเบี้ยผ่อนปรน(ซอฟท์โลน)ในส่วนของธปท.เองที่กำหนดวงเงินปล่อยกู้ไว้ 2.1 แสนล้านบาทนั้น จากการสรุปยอดจัดสรร ณ สิ้นงวดของเดือนมิ.ย.ปีนี้แล้วยังเหลือวงเงินรวม 4 หมื่นล้านบาท และเมื่อรวมกับวงเงินที่เหลือจากธนาคารพาณิชย์และธนาคารเฉพาะกิจของรัฐเคยมาขอรับจัดสรรไปก่อนหน้านี้แล้วแต่ใช้ไม่หมดและต้องคืนธปท.นั้น น่าจะสามารถนำมาจัดสรรใหม่ในงวดเดือนก.ค. – ส.ค.-ก.ย.ปีนี้ได้อีกครั้ง
“วงเงินกองกลางเฉพาะส่วนอขงเรายังเหลืออีก 4 หมื่นล้านบาท และรวมกับยอดที่แบงก์เขาขอมาแต่ใช้ไม่หมดอีก ก็จะทำให้เงินอีกจำนวนหนึ่งที่เราจะสามารถนำมาจัดสรรให้แบงก์ที่ร่วมโครงการซอฟท์โลนที่ยังมีความต้องการรอบใหม่ได้อีก คาดว่าจะเพียงพอต่อความต้องการ จากที่ผ่านมาที่เราปล่อยกู้ออกไปสู่ระบบแล้วประมาณ 6 หมื่นล้านบาท เท่าที่ทราบความต้องการกู้ส่วนใหญ่อยู่ที่รายย่อย ส่วนผู้ประกอบการเอสเอ็มอีกู้ไม่มากนัก ซึ่งอาจจะเป้นเพราะได้รับการช่วยเหลือจากส่วนอื่นๆไปแล้ว”นางผ่องเพ็ญกล่าว
ทั้งนี้ ธปท.จัดสรรวงเงินสินเชื่อซอฟท์โลนวงเงิน 3 แสนล้านบาท แบ่งเป็นเงินของธปท. 2.1 แสนล้านบาท และเงินของธนาคารที่เข้าร่วมโครงการเอง 9,000 ล้านบาท เพื่อนำไปปล่อยกู้ช่วยเหลือผู้ประสบภัยน้ำท่วมเมื่อช่วงปี 2554 ที่ผ่านมา โดยธปท.จะคิดดอกเบี้ยจากธนาคารที่เข้าร่วมโครงการเพียง 0.01% และให้ธนาคารนำไปปล่อยกู้ให้ผู้ประภัยในอัตราดอกเบี้ยไม่เกิน 3%